b'\n_START_ARTICLE_\nKozmopolit (biogeografija)\n_START_PARAGRAPH_\nKozmopolit (gr\xc5\xa1ko \xce\xba\xcf\x8c\xcf\x83\xce\xbc\xce\xbf\xcf\x82 (kosmos) - svet + \xcf\x80\xce\xbf\xce\xbb\xce\xb9\xcf\x82 (polis) - mesto, ljudje, me\xc5\xa1\xc4\x8danstvo) je v biogeografiji vrsta ali vi\xc5\xa1ja taksonomska kategorija (rod, dru\xc5\xbeina, red itd.), katere predstavnike lahko v grobem najdemo po vsem svetu (kozmopolitska porazdelitev). Kadar gre za vrsto, kozmopolitska porazdelitev pomeni, da je organizem ekolo\xc5\xa1ko gledano generalist, sposoben pre\xc5\xbeiveti v zelo raznolikih okoljih. Nasprotje od kozmopolita je endemit, to je organizem, ki je raz\xc5\xa1irjen le na ozko definiranem obmo\xc4\x8dju._NEWLINE_V praksi uporabljamo izraz v o\xc5\xbejem pomenu, saj noben organizem ali skupina organizmov ne more \xc5\xbeiveti v popolnoma vseh \xc5\xbeivljenjskih okoljih. Tako je na primer sokol selec kozmopolit, kljub temu da ga ni v najbolj suhih in najbolj mrzlih predelih Zemlje._NEWLINE_Zaradi \xc4\x8dlove\xc5\xa1kega vpliva so v novej\xc5\xa1i zgodovini nekatere vrste postale kozmopolitske, bodisi neposredno na ra\xc4\x8dun kultivacije (npr. \xc5\xbeita), bodisi posredno s prevozom in vezanostjo na \xc4\x8dlovekova prebivali\xc5\xa1\xc4\x8da (npr. siva podgana).'